stanford-oval/wikipedia huggingface dataset:
תור: אהבה ורעם
עלילה

הסרט נפתח כשגור ובתו, לאב, נאבקים על חייהם במדבר שומם ותפילותיהם לאלים אינן נענות. לאב מתה בידיו של גור, שמצליח להגיע למקום שהותו של ראפו, האל אליו התפלל. ראפו לועג לגור, וחרב הנקרו (Necrosword), נשק קדום שביכולתו להרוג את האלים, מזדמנת לידיו של גור, שהורג את ראפו ונודר לנקום בכל האלים.
לאחר ששהה איתם ברחבי הגלקסיה, תור נפרד משומרי הגלקסיה לאחר שהוא מקבל אות מצוקה מסיף. עם הגעתו, סיף החבולה מזהירה את תור מגור, המבקש להכחיד את כל האלים כנקמה על מות בתו, וכי מטרתו הבאה היא מושבת אסגארד החדשה שהוקמה בכדור הארץ.
במקביל, ד"ר ג'יין פוסטר, בת זוגו לשעבר של תור, סובלת ממחלת סרטן חמורה שאינה מגיבה לטיפולים כימותרפיים. בחיפושיה אחר מזור היא מגיעה למושבת אסגארד החדשה, ושם פטישו של תור, המיולניר, שנשבר בידיה של הלה, מחשל את עצמו מחדש ונקשר אל פוסטר, ובזאת מעניק לה את כוחו של תור ואת זהותה של "תור האדירה". כשגור תוקף את ניו אסגרד, מגיע תור להשתתף בקרב ומופתע לגלות את פוסטר המחזיקה במיולניר. תור, ולקירי, קורג ופוסטר מצליחים להדוף את גור, שמחליט להימלט וחוטף את כל הילדים האסגרדיים.
הקבוצה נוסעת לעיר האומניפוטנטית במטרה להזהיר את האלים האחרים מנקמתו של גור ולבקש את עזרתם. עם זאת, האל האולימפי זאוס לא מוכן לסייע ומחליט לכלוא את תור, מה שמאלץ את הקבוצה להדוף את אנשיו. זאוס פוצע קשות את קורג; בכעסו, תור פוצע את זאוס באמצעות ברק הרעם שלו, שאותו ולקירי גונבת במהלך בריחתם. לאחר מכן, הקבוצה נוסעת לממלכת הצללים על מנת להציל את הילדים. עם זאת, מתברר כי חטיפתם שימשה כמלכודת על מנת שגור יוכל לקחת את גרזן הסטורמברייקר, בו הוא מתכוון להשתמש במטרה להגיע אל הנצח ולבקש את השמדת כל האלים. גור פוצע את ולקירי, ובזמן שתור מזמן את הביפרוסט על מנת לחזור עמה לכדור הארץ, מצליח גור לגנוב את הסטורמברייקר.
תור ופוסטר מבינים כי השימוש במיולניר מחמיר את מצבה של פוסטר ואינו מאפשר לה להחלים. משום כך, ובעקבות פציעתה של ולקירי, תור יוצא לבדו להילחם שוב בגור בזמן שהאחרון מפעיל את הביפרוסט במטרה להגיע אל הנצח. תור משתף את כוחו עם הילדים האסגרדיים החטופים על מנת שיוכלו להילחם לצדו, ומנסה לעצור את גור; כשגור עומד להביסו, הוא ניצל בידי פוסטר, שחרף מצבה האנוש מצטרפת אל הקרב ולבסוף משמידה את חרבו של גור, אך השער אל הנצח כבר נפתח. גור גוסס כתוצאה מהשפעות החרב, אך בכוחותיו האחרונים עובר את השער ועומד לבקש את משאלתו.
תור מודה בתבוסתו, ומצליח לשכנע את גור שהאהבה חשובה יותר מהנקמה, וכי החזרת בתו המתה חשובה לו יותר מהשמדת האלים. פוסטר הגוססת נכנעת למחלתה ומתה בזרועותיו של תור. הנצח מגשים את משאלתו של גור להחיות את לאב, ולפני מותו הוא מבקש מתור לטפל בה. הילדים החטופים חוזרים לאסגארד, שם ולקירי וסיף מתחילות לאמן אותם. בינתיים, תור, שברשותו נמצא שוב המיולניר, ממשיך לצאת להרפתקאות כדי לעזור לאנשים, ולצדו לאב, שמחזיקה כעת את הסטורמברייקר.
בסצנת אמצע הכתוביות, זאוס הפצוע, שזועם על השפלתו בידי תור, שולח את בנו, הרקולס, להרוג אותו. בסצנה שאחרי הכתוביות, ג'יין פוסטר מגיעה לשערי ולהאלה, שם היימדל מקבל אותה בברכה.
צוות השחקנים והדמויות

כריס המסוורת' – תור, חבר "הנוקמים" ומלכהּ לשעבר של אסגארד, המבוסס על דמותו של האל המיתולוגי הנורדי באותו השם.
כריסטיאן בייל – גור שוחט האלים, רוצח גלקטי מצולק המבקש לגרום להכחדת האלים.
טסה תומפסון – ולקירי, מלכת ניו אסגארד, שדמותה מבוססת על הישות המיתולוגית ברינהילדר. תומפסון והמפיק קווין פייגי הצהירו כי מיניותה של ולקירי תיחקר במהלך הסרט, ותהיה לגיבורת-העל הלהט"בית הראשונה של מארוול.
ג'יימי אלכסנדר – ליידי סיף, חברת ילדותו של תור ולוחמת אסגרדית מיומנת, המבוססת על דמות מיתולוגית באותו השם.
טאיקה ואיטיטי – קורג, גלדיאטור קרונאני שהתיידד עם תור.
ראסל קרואו – זאוס, אל הרעמים והברקים ומלך האלים היווני.
נטלי פורטמן – ג'יין פוסטר / תור האדירה, אסטרופיזיקאית ובת זוגו לשעבר של תור, העוברת טיפול בסרטן והופכת לגיבורת-העל תור האדירה, מה שמעניק לה כוחות דומים לשל תור. פורטמן, שלא הופיעה בסרט הקודם, "תור: ראגנארוק", הסכימה לחזור לאחר פגישה אחת עם הבמאי טאיקה ואיטיטי.
כריס פראט, דייב בטיסטה, פום קלמנטיף, קארן גילאן, וין דיזל ובראדלי קופר שבים לגלם את דמויותיהם של שומרי הגלקסיה: פיטר קוויל / סטאר לורד, דראקס המשמיד, מנטיס, נביולה, גרוט, ורוקט, בהתאמה; ושון גאן שב לגלם את דמותו של קראגלין אובפונטרי.
בנוסף, מאט דיימון, סם ניל ולוק המסוורת' שבים לגלם את דמויותיהם כשחקני תיאטרון אסגרדיים המגלמים את דמויותיהם של לוקי, אודין ותור, בהתאמה, מ"תור: ראגנארוק", יחד עם מליסה מקארתי, שתגלם שחקנית אסגרדית שמגלמת את דמותה של הלה, ובן זוגה, בן פלקונה, הזמרת ג'ני מוריס, וסיימון ראסל ביל שלוהקו לתפקידים שטרם פורסמו; בתו של המסוורת', אינדיה, מגלמת את לאב, בתו של גור; קאט דנינגס וסטלאן סקושגורד שבים לגלם בהופעת קמע את עמיתיה של פוסטר, דארסי לואיס ואריק סלוויג, בהתאמה, בעוד שברט גולדשטיין מופיע בדמותו של הרקולס ואידריס אלבה שב לגלם את דמותו של היימדל בסצנות שאחרי הכתוביות.
ג'ף גולדבלום ופיטר דינקלג' התעתדו לשוב לגלם את דמויותיהם של הגראנדמאסטר מהסרט "תור: ראגנארוק" ואיטרי מהסרט "הנוקמים: מלחמת האינסוף", אך הסצנות בהשתתפותם נחתכו מהסרט. בנוסף, לנה הידי התעתדה להופיע בסרט, אך גם הסצנות בהשתתפותה נחתכו.
הפקה > כתיבה

כאשר הוא הכריז לראשונה על הפקת הסרט ביולי 2019, פייגי הצהיר שהסרט "יכסה אלמנטים רבים" מתוך חוברות הקומיקס של "תור האדירה" ושסיפור הפיכתה של פוסטר לתור האדירה יהיה "חלק חשוב מאוד" מהעלילה. חודש לאחר מכן, דווח שוואיטיטי השלים תסריט ראשוני לסרט,, דיווח שהוא הכחיש מאוחר יותר. בזמן שקידם את סרטו, "ג'וג'ו ראביט" באוקטובר, ואיטיטי חשף שהוא השלים את הטיוטה הראשונה של התסריט, אך שעלילתו עלולה להשתנות במהלך הצילומים ותהליך העריכה. ואיטיטי לא היה בטוח בשלב זה אם הסרט יכלול קו עלילה במהלכו פוסטר סובלת מסרטן השד כמו בקומיקס, וציין שקו העלילה הזה הוא באמת "חלק עוצמתי בקומיקס". מאוחר יותר, פורטמן אמרה כי סיפור החלמתה של פוסטר מסרטן השד ייחקר במהלך הסרט. ואיטיטי הוסיף כי אולפני מארוול עדיין דנים בסוגיית פרק הזמן שיחלוף בין "סוף המשחק" לבין "אהבה ורעם".
עד אמצע אפריל 2020, כארבע או כחמש טיוטות של התסריט הושלמו. ואיטיטי אמר כי סרט ההמשך נמצא כעת "מעבר לשיא בצורה הטובה ביותר", שהוא יגרום ל"ראגנארוק" להיראות כמו "סרט בטוח מאוד" על ידי "הכפלת השיגעון שהוצג בו". ואיטיטי רצה "להעלות את הריגוש" שהסרט יציג, ולהפיק אותו כאילו "ילדים בני 10 אמרו לנו מה צריך להיות בסרט ואנחנו הסכמנו לכל דבר." ואיטיטי הוסיף כי הסרט יחקור יותר את התרבות ממנה קורג הגיע. בנוסף, ואיטיטי הביע עניין להציג את דמותו של בטא ריי ביל בסרט. ביולי, ואיטיטי ציין שהוא סיים לכתוב את התסריט לסרט, אם כי מאוחר יותר, באוקטובר, המסוורת' חשף שהתסריט עדיין נמצא בהליכי כתיבה. הוא הביע את התרגשותו מגילום דמותו בצורה שונה באופן דרסטי לאחר שעשה זאת גם בסרטים הקודמים.
הפקה > קדם הפקה

בתחילת אפריל 2020, אולפני וולט דיסני דחו את תאריכי העלייה לאקרנים של חלק ניכר מסרטי השלב הרביעי של היקום הקולנועי של מארוול בעקבות התפרצות מגפת הקורונה. במסגרת הדחיות, תאריך עלייתו לאקרנים של הסרט נדחה ל-18 בפברואר 2022. באותה העת, תהליך קדם ההפקה הושבת בעקבות המגפה, וואיטיטי לא היה בטוח מתי יתאפשר להתחיל את ההפקה. בסוף אפריל, אולפני וולט דיסני הקדימו את תאריך העלייה לאקרנים ל-11 בפברואר 2022, שבוע מוקדם יותר. ביולי 2020, נודע שצילומי הסרט עתידים להתחיל בתחילת שנת 2021, ובאותו אוקטובר, החל תהליך קדם ההפקה של הסרט באוסטרליה. באמצע נובמבר, נחשף שכריס פראט ישוב לגלם את דמותו של פיטר קוויל/סטאר לורד. בדצמבר, נודע שהסרט יעלה לאקרנים ב-6 במאי 2022, בעוד שהוכרז שבייל יגלם את דמותו של גור שוחט האלים. בשלהי דצמבר 2020 ותחילת ינואר 2021, נודע שג'יימי אלכסנדר, פום קלמנטיף, דייב בטיסטה וקארן גילאן ישובו לגלם את דמויותיהם של ליידי סיף, מנטיס, דראקס המשמיד ונביולה, בהתאמה, מהסרטים הקודמים של היקום הקולנועי של מארוול.
הפקה > צילומים

צילומי הסרט החלו ב-26 בינואר 2021, באולפני פוקס אוסטרליה שבסידני, אוסטרליה, והסתיימו ב-1 ביוני 2021. במקור, צילומי הסרט התעתדו להתחיל באוגוסט 2020, אך נדחו בעקבות התפרצות מגפת הקורונה. חברת "Industrial Light & Magic" עתידה לספק להפקת הסרט את אותה טכנולוגיית הפקה וירטואלית, בה נעשה שימוש בסדרת המקור של דיסני+, "המנדלוריאן", בה שימש ואיטיטי כבמאי, וליצור שטח נפח מותאם אישית באולפני פוקס אוסטרליה. החלל יכלול יותר לוחות לד שיציעו רזולוציה גבוהה יותר מזו שנוצרה במקור עבור "המנדלוריאן".
מוזיקה

את המוזיקה לסרט הלחינו מייקל ג'אקינו ונמי מלומד. מלבד המוזיקה המקורית משולבים בסרט השירים "Sweet Child o' Mine", ‏"Welcome to the Jungle", ‏"Paradise City", ו-"November Rain", ארבעתם של להקת הרוק גאנז נ' רוזס, אחת הלהקות החביבות על טאיקה ואיטיטי, במאי הסרט. לדבריו השיר "Sweet Child o' Mine" משקף את ההרפתקה המטורפת שמוצגת על המסך באופן ויזואלי. נוסף עליהם משולבים בסרט השירים "Only Time" של הזמרת אניה, "Fighting" של הזמר מייקל רפאל, "Our Last Summer" של אבבא, "Family Affair" של מרי ג'יי בלייג', "Goodies" של סיארה ו-"Rainbow in the Dark" של דיו.
שיווק

בפברואר 2022, נחשפו עיצובים לבובות פעולה וסטי לגו בהשראת הסרט מאת היצרניות "לגו" ו"הסברו". ב-18 באפריל 2022, הופץ הקדימון הראשון עבור הסרט.
הפצה

הסרט עלה לאקרנים בארצות הברית ב-8 ביולי 2022. במקור, הסרט התעתד לעלות לאקרנים ב-5 בנובמבר 2021, אך תאריך עלייתו לאקרנים נדחה ל-18 בפברואר 2022 בעקבות התפרצות מגפת הקורונה, לפני שהוקדם בשבוע ל-11 בפברואר לאחר שהסרט "דוקטור סטריינג' בממדי הטירוף" נדחה מנובמבר 2021 למרץ 2022, ובהמשך נדחה שוב ל-6 במאי 2022.
קבוצת יהודה

|  נתונים כלליים |
| --- | --- |
 תקופת הפעילות:  1974–הווה (כ־51 שנים)
 מיקום המטה:  אשדוד 
 ענפי תעשייה:  תעשיית הפלדה 
 הכנסות:  כ-1.1 מיליארד שקל (הערכת BDI לשנת 2020)
 עובדים:  700 (נכון ל־2020) 
  
 www.ysteel.co.il
 
קבוצת יהודה, הנקראת על שם שבט יהודה, היא קבוצת חברות פרטיות ישראליות העוסקות בגידור, פלדה ורשתות.
היסטוריה

קבוצת יהודה נוסדה בשנת 1974 בשם "יהודה רשתות פלדה", על ידי איש העסקים הדרום אפריקאי, מנדל קפלן (באמצעות קונצרן הפלדה והמתכת "קייפ גייט" שבבעלות משפחתו) וחברת דיסקונט השקעות (דסק"ש). עם הקמתה עסקה הקבוצה בייצור רשתות פלדה מרותכות לתעשיית הבנייה ולחקלאות. באותה עת מוזגה חברת פלדה נוספת, "מסילת סיגמה", שהייתה בבעלות דסק"ש עם פעילות החברה החדשה. "מסילת סיגמה" הוקמה ב-1937 ועסקה בייצור ברזל לבניין.
בשנת 1985, הקימה הקבוצה מפעל למוצרי גידור לשוק האבטחה והביטחון. מפעל זה החל בייצור ושיווק פתרונות אבטחה בישראל ובעולם.
בשנות ה-90 החברה החלה להעסיק מהגרים רבים ממדינות ברית המועצות לשעבר, ועל כך זכתה בפרס הסוכנות היהודית על תרומתה לקליטת גל העלייה הגדול. באותה תקופה גם הקימה מפעל נוסף באזור התעשייה פארק ראם בבאר טוביה.
במאי 1993, ביצעה החברה הנפקה ראשונה לציבור של מניותיה בבורסה לניירות ערך בתל אביב וגייסה 18 מיליון שקל. מניית החברה סבלה מסחירות נמוכה ושווי שוק נמוך ובדצמבר 2000 החליטו דסק"ש ומשפחת קפלן לפרסם הצעת רכש למניות, ובינואר 2001 נמחקה החברה מהמסחר בבורסה, אחר כך רכש מנדל קפלן את חלקה של דסק"ש וקיבל את מלוא הבעלות בחברה.
במאי 2002, הודיעה החברה על סגירת מפעל "מסילת סיגמה" בבני ברק והקמת מפעל לפלדת בניין באזור התעשייה הצפוני באשדוד, במגרש הצמוד למפעל הרשת והגידור של הקבוצה.
בנובמבר 2002, ועדת המיזוגים של רשות ההגבלים העסקיים דחתה את בקשת החברה לקבל אישור לרכישת קריית הפלדה (תשלובת של מספר מפעלי מתכת בעכו). הוועדה טענה כי הרכישה תהפוך את קבוצת יהודה לחברה היחידה בישראל הרוכשת גרוטאות להתכה, שבבעלותה מפעל התכה למיחזור מתכת.
בנובמבר 2003, הכריז הממונה על ההגבלים העסקיים דרור שטרום על חברת הבת "יהודה פלדות" כמונופול בתחום רכש גרוטאות ברזל להתכה, ההכרזה באה על-רקע הפסקת פעולתה של המתחרה, "מפעלי פלדה מאוחדים" (קריית הפלדה).
במרץ 2004, רכשה את מפעל לנד לעיבוד פלדה לבניין בנתניה.
באפריל 2006, רכשה את מפעל עיבוד הפלדה של חברת סולל בונה בחולון
בספטמבר 2006, רכשה מכינוס נכסים את מפעל חברת "המפתל" בעכו, שהיה בבעלות משפחת צ'רבינסקי החיפאית
בדצמבר 2007, הקימה את חברת "יהודה גדרות" ופיצלה לתוכה את כל פעילותה בתחום הגידור.
באפריל 2019,רכשה החברה, בשיתוף עם שפיר הנדסה ותעשייה את חברת "פקר ברזל" במסגרת הליכי הפירוק של חברת " אפריקה ישראל תעשיות" מקבוצת אפריקה ישראל להשקעות. באוגוסט 2022 הודיעה גם על רכישת החברה האחות "פקר פלדה וגילוון", אך בפברואר 2023 הודיעה רשות התחרות כי היא נתנגדת לעסקה מחשש לפגיעה בתחרותיות בענף המתכת בישראל.
תחומי פעילות

במהלך השנים התרחבה החברה ונכנסים לתחומים שונים של ייצור פלדה, כגון: מחזור גרוטאות, התכה, ערגול מוטות, עיבוד והכנה לבנייה, וגם גידור.
נכון לשנת 2021 הקבוצה מחזיקה ב-10 מפעלים ברחבי ישראל ומעסיקה כ-700 עובדים המשרתים לקוחות ישראלים וזרים. משרדי החברה שוכנים באזור התעשייה הצפוני שבאשדוד ומנכ"ל החברה הוא נתן להב.
פלדה - עיבוד וייצור מוטות פלדה
רשתות - עיבוד רשתות פלדה לבניין
גדרות - ייצור גדרות ומוצרי גידור
אירועי בטיחות במפעלי החברה

באוגוסט 2019, המשרד להגנת הסביבה הוציא צו מנהלי למפעל החברה באזור התעשייה הצפוני באשדוד, עקב זיהום אוויר חזק ובלתי סביר. אחר כך התקלה טופלה, והמפעל חזר לפעילות מלאה.
בנובמבר 2019, פרצה שריפה גדולה במפעל הגרוטאות של הקבוצה באשדוד
בדצמבר 2021, נפצע קשה פועל בפיצוץ במפעל ההתכה של הקבוצה באשדוד.
הערות שוליים

↑  אריה בנדר, מנדל קפלן: 60 אחוז פלדה, 40 אחוז ציונות, מעריב, 1 בינואר 1988
↑  שימוש נרחב לרשתות יהודה, דבר, 23 בפברואר 1977
↑  פלדה לזיון בטון מתוצרת הארץ, משמר, 16 בפברואר 1947
כ. שלמה, שיטת המיכון בקונסטרוקציות *פלדת־סיגמה"- לבניה לגובה, על המשמר, 4 במאי 1965
↑  מרדכי אלקן, יהודה רשתות פלדה משווקת לדרום אמריקה, מעריב, 17 במרץ 1991
↑  TheMarker digital, יהודה פלדות קיבלה אות הוקרה על תרומה לקליטת עולים במקום העבודה, באתר TheMarker‏, 17 בדצמבר 2001
↑  אריק מירובסקי, חברת יהודה פלדות חויבה לפנות 9 דונם בפארק ראם אליהם פלשה, באתר TheMarker‏, 16 ביולי 2012
↑  יהודה רשתות פלדה בע״מ - תשקיף הנפקה, חדשות, 21 במאי 1993
בני מרי' שי שלו, יהודה רשתות סיימה פרויקט, חדשות, 15 ביוני 1993
↑  שלומי גולובינסקי, דסק"ש וקבוצת משקיעים מדרום אפריקה מפרסמות הצעת רכש ליהודה רשתות, באתר TheMarker‏, 28 בדצמבר 2000
מאת קרן צוריאל, ‏די.בי.אי.סי מעוניינת לרכוש יתרת המניות ביהודה רשתות ולמחוק אותה מהמסחר בבורסה, באתר גלובס, 28 בדצמבר 2000
↑  ניר גולדברג, ‏יהודה רשתות - הצלחה להצעת רכש, באתר גלובס, 23 בינואר 2001
אלי דניאל, יהודה רשתות: הציבור נענה להצעת הרכש שפירסמה דיסקונט השקעות, באתר TheMarker‏, 22 בינואר 2001
↑  שי שלו, ‏דסק"ש מכרה את חלקה ביהודה רשתות למנדל קפלן בכ-3 מיליון דולר, באתר גלובס, 1 באוגוסט 2002
אלי דניאל, דרור שטרום אישר מיזוג די.בי.אי.סי אינטרנשיונל עם Cape Gate Holdings ו-Miriam, באתר TheMarker‏, 7 בנובמבר 2002
↑  TheMarker digital, קבוצת יהודה רשתות פלדה משקיעה 4 מיליון דולר בהקמת מפעל חדש לפלדת בניין, באתר TheMarker‏, 12 במאי 2002
גדי גולן, ‏יהודה רשתות פלדה משקיעה 4 מיליון דולר בהקמת מפעל לפלדת בניין באשדוד, באתר גלובס, 12 במאי 2002
↑  אורה קורן, ועדת המיזוגים דחתה את רכישת  קרית הפלדה על ידי יהודה רשתות, באתר TheMarker‏, 8 בנובמבר 2002
↑  הדס מנור, ‏שטרום הכריז על יהודה פלדות מונופול ברכש גרוטאות ברזל, באתר גלובס, 6 בנובמבר 2003
↑  הדס מנור, ‏יהודה רשתות פלדה רכשה את מפעל לנד; העיסקה מוערכת ב-3–4 מיליון ש', באתר גלובס, 2 במרץ 2004
↑  הדס מנור, ‏יהודה רשתות רכשה את מפעל הפלדה של סולל בונה בחולון ב-3 מיליון שקל, באתר גלובס, 25 באפריל 2006
↑  הדס מנור, ‏יהודה רשתות רכשה מפעל ב-1.65 מ' ד', באתר גלובס, 11 בספטמבר 2006
↑  ליאור גוטמן, שפיר ויהודה פלדות ירכשו את פקר ברזל בכ-80 מיליון שקל, באתר כלכליסט, 3 באפריל 2019
עומרי כהן, ‏שפיר הנדסה ויהודה פלדות רוכשות את פקר ברזל שנקלעה לקשיים בכ-83 מיליון שקל, באתר גלובס, 4 באפריל 2019
↑  גולן חזני, יהודה רשתות רוכשת את פקר פלדה ואת חברת הפח ביותר מ-200 מיליון שקל, באתר כלכליסט, 4 באוגוסט 2022
↑  גולן חזני, בלעדי: רשות התחרות נגד רכישת פקר פלדה ע"י יהודה רשתות, באתר כלכליסט, 28 בפברואר 2023
↑  דור גפני, צפו: צו למפעל "יהודה פלדות" בעקבות זיהום אוויר חריג, באתר כאן דרום, ‏26 באוגוסט 2019
↑  כאן דרום, שריפה גדולה משתוללת במפעל יהודה פלדות, באתר כאן דרום, ‏17 בנובמבר 2019
↑  מערכת "כאן דרום", פצוע קשה בפיצוץ במפעל "יהודה פלדות" באשדוד, באתר כאן דרום, ‏29 בדצמבר 2021
Sekret (שיר של רונלה הייאטי)

"Sekret" (בעברית: "סוד") הוא סינגל שהוקלט על ידי הזמרת-יוצרת האלבנית רונלה הייאטי. השיר יצא לאור ב-3 בדצמבר 2021, וניצח במהדורה ה-60 של פסטיבלי אי קנגס – הקדם הלאומי של אלבניה לאירוויזיון 2022.
על השיר

השיר נכתב והולחן על ידי הייאטי והופק על ידי מרקו פולו. "Sekret" הוא שיר פופ בשפה האלבנית, המשלב מוטיביים אתניים של התרבות האלבנית. מנגינתו כוללת מספר כלי נגינה מסורתיים. בינואר 2022 הצהירה הייאטי כי עתידה לצאת ל-"Sekret" גרסה חדשה, שמתאימה לתחרות הזמר של האירוויזיון. גרסה זו הופקה על ידי Diztortion ההולנדי בלונדון.
הוצאה לאור

"Sekret" יצא לאור באופן עצמאי כסינגל בפורמט דיגיטלי אל שירותי הסטרימינג השונים ב-2 בדצמבר 2021. ב-5 במרץ 2022 הופצה גרסתו החדשה של השיר כסינגל בפלטפורמות. ב-4 במרץ פורסם בעמוד היוטיוב הרשמי של האירוויזיון הווידאו קליפ של השיר. הקליפ שצולם בערים ג'ירוקסטרה, ויוסה ובייליס, על גדות נהר ויוסה. הוא שימש כמחווה לנחש המיתולגי ששוכנת בנהר ביסטריצה, ומטרתו הייתה לעלות את המודעות הציבורית ואת מאמצי השימור של נהר ויוסה, שבשנים האחרונות סובל מזיהום סביבתי.
קידום

כדי לקדם את השיר הייאטי צפויה לבצע אותו במסיבות האירוויזיון באמסטרדם, ברצלונה, תל אביב-יפו ומדריד בין החודשים מרץ-אפריל 2022. ב-5 במרץ היא הופיעה עם "Sekret" במשדר הגמר של הקדם הגרמני לאירוויזיון, Selecția Națională 2022.‏
לפני האירוויזיון

רשות השידור האלבנית, Radio Televizioni Shqiptar ‏(RTSH), ארגנה את המהדורה ה-60 של פסטיבלי אי קנגס, הקדם האלבני לאירוויזיון 2022. הוא כלל שני חצאי גמר ב-27 וב-28 בדצמבר, וגמר ב-29 בדצמבר 2021. בנובמבר 2021 חשפה רשות השידור האלבנית כי הייאטי תשתתף באירוע. עוד לפני התחרות הצהירה הייאטי מספר פעמים על רצונה לייצג את אלבניה בתחרות הזמר של האירוויזיון. היא אף נחשבה במשך שנים רבות כמועמדת פוטנציאלית לזכייה בקדם על ידי כלי התקשורת במדינה. ב ב-27 בדצמבר, בערב הראשון של הקדם, היא ביצעה את השיר בשידור חי, בדומה לשאר המתמודדים. בערב השני, שנערך למחרת, ביצעה הייאטי בשנית את "Sekret" בגרסה אקוסטית, לצד סאברי פייזולאהו. ב-29 בדצמבר היא עלתה על בימת הקדם, 12 בסדר ההופעות, והגיעה למקום הראשון.
באירוויזיון

המהדורה ה-66 של האירוויזיון התקיימה בטורינו, איטליה והורכבה משני חצאי גמר ב-10 במאי וב-12 במאי 2022, ומגמר ב-14 במאי 2022. על פי כללי האירוויזיון, כל מדינה משתתפת, למעט המדינה המארחת וחמש המדינות הגדולות (גרמניה, צרפת, איטליה, ספרד והממלכה המאוחדת), נדרשת להיות אחת מעשר המדינות שיעפילו מאחד משני חצאי הגמר לגמר. ב-25 בינואר 2022 נקבע בהגרלת חצאי הגמר כי אלבניה תופיע בחלק הראשון של חצי הגמר הראשון.
לאחר שפורסמו כל השירים המתחרים לתחרות של 2022, סדר השירים לחצי הגמר הוחלט על ידי מפיקי התוכניות ולא באמצעות הגרלה נוספת, כך ששירים דומים לא הוצבו זה ליד זה. אלבניה הופיעה ראשונה, לפני לטביה. ב-10 במאי 2022 ביצעה הייאטי את "Sekret" על בימת חצי הגמר הראשון של אירוויזיון 2022. היא נכשלה בניסיון להעפיל לגמר התחרות, שהתקיים ב-14 במאי. לאחר התחרות התברר כי מיקומה בחצי הגמר היה 12 עם 58 נקודות.
מיקומי שיא

|   ‏‏‏  מצעדים ודירוגים (2022)> מדינה |   ‏‏‏  מצעדים ודירוגים (2022)> מצעד |   ‏‏‏  מצעדים ודירוגים (2022)> מיקום שיא |   ‏‏‏  מצעדים ודירוגים (2022)>  |
| --- | --- | --- | --- |
|  אלבניה | Albanian Music Charts | 3 |  |
דנמרק באירוויזיון למקהלות

| --- | --- |
 מדינה:  דנמרק דנמרק
 רשת שידור:  DR
 השתתפות ראשונה:  לטביה ריגה, 2017
 זכיות:  1
 השתתפויות:  2
 היעדרויות:  0
 אירוח האירוויזיון:  לא אירחה
 השתתפות אחרונה:  שוודיה גטבורג, 2019
 
דנמרק נטלה חלק באירוויזיון למקהלות פעמיים החל מתחילת התחרות ב-2017, כאשר שלחה את "המקהלה האקדמית של אורהוס" כנציגתה בתחרות.
היסטוריה

ב-27 בפברואר 2017 הודיעה דנמרק כי הם יערכו להופעת הבכורה שלהם בתחרות של 2017.
המקהלות והשירים שייצגו את דנמרק באירוויזיון למקהלות

שורה בצהוב מסמלת ניצחון של המתמודדת באותה תחרות

 שורה באפור מסמלת תחרות בה המתמודדת הגיעה למקום השני

 שורה בחום מסמלת תחרות בה המתמודדת הגיעה למקום השלישי

 שורה באדום מסמלת תחרות בה המתמודדת דורגה במקום האחרון

 שורה בירוק-זית מסמלת תחרות ממנה המתמודדת פרשה או שלא השתתפה לאחר שכבר נבחר שיר
| שנה | מבצע | שירים | שפה | מיקום |
| --- | --- | --- | --- | --- |
| 2017 | המקהלה האקדמית של אורהוס | "I Seraillets Have" / "Wiigen-Lied" | דנית | אין |
| 2019 | ejdbw | djchw jsdf | אנגלית | 1 |
השדרנים מטעם דנמרק

| שנה | שדרן |
| --- | --- |
2017: אולה טופולם ופיליפ פבר
ראו גם

האירוויזיון למקהלות
דנמרק באירוויזיון
דנמרק באירוויזיון הילדים
אליונה אליונה

| --- | --- |

 לידה:  14 ביוני 1991 (בת 33) Kapitanivka, אוקראינה 
 שם לידה:  Альона Олегівна Савраненко 
 שם במה:  Alyona Alyona 
 מוקד פעילות:  אוקראינה אוקראינה
 תקופת הפעילות:  מ-2018 
 מקום לימודים:  Hryhorii Skovoroda University in Pereiaslav 
 עיסוק:  ראפרית
 סוגה:  היפ הופ אוקראיני
 שפה מועדפת:  אוקראינית 
 חברת תקליטים:  דאף ג'אם
 פרסים והוקרה:  ANCHOR Award (23 בספטמבר 2019) 
 alyona-alyona.com/en
 פרופיל ב-IMDb
 
אליונה אולהיבנה סברננקו (באוקראינית: Альо́на Олегівна Савране́нко; נולדה ב-14 ביוני 1991), הידועה בשם הבמה שלה אליונה אליונה (באוקראינית: Alyona Alyona), היא ראפרית וכותבת שירים אוקראינית. בשנת 2019 הוציאה את אלבום הבכורה שלה, Pushka. מאוחר יותר יצאה לו מהדורת דלוקס בשם V khati MA.
אליונה כונתה על ידי כלי התקשורת באוקראינה כ"כוכבת הפופ החדשה במדינה". במאמר בשם "15 European Pop Acts Who Matter Right Now" של הניו יורק טיימס הושוותה לאזיליה בנקס. היא ייצגה את אוקראינה באירוויזיון 2024 עם השיר "Teresa & Maria", שיתוף פעולה עם הזמרת ג'רי הייל. השיר הגיע למקום השלישי.
שנותיה הראשונות

אולהיבנה נולדה ביישוב קפיטניבקה שבמחוז קירובוהראד, אז הרפובליקה הסובייטית הסוציאליסטית האוקראינית. היא בעלת שני תארים אקדמיים, שאחד מהם היה מהאוניברסיטה הממלכתית-פדגוגית על שם גריגורי סקובורודה בעיר פריאסלאב. תחילה עבדה כגננת בגן ילדים בברישיבקה שבמחוז קייב. לאחר מכן ניהלה גן פרטי משלה. לאחר שצברה פופולריות כזמרת החליטה לפרוש מעבודתה.
קריירה

במחצית הראשונה של העשור הראשון של המאה ה-21 החלה לכתוב שירי ראפ מתוך ניסיון לפרוץ לעולם המוזיקה ככותבת. שם הבמה הראשון שלה היה אליונה אל. קאידה (מעוצב כ-"Alyona Al.kaida").‏
תחת הכינוי הנוכחי שלה, אליונה אליונה, הוציאה באוקטובר 2018 את הווידאו קליפ הראשון שלה עבור "Rybky". ב-24 באוקטובר פורסם הקליפ השני של אותו השיר, הפעם בבימוי והפקה מקצועית. ב-12 בנובמבר יצא הסרטון של "Holovy", שבחודשו הראשון צבר כמיליון צפיות. שני קטעי וידאו נוספים עלו ליוטיוב מאוחר יותר: "Vidchyniai" ב-30 בנובמבר ו-"Zalyshaiu svii dim" בדצמבר, המספר על עזיבתה של אליונה מברישיבקה.
בינואר 2019 הוציאה שיר בשם "Obitsianky" ("הבטחות") במהלך עיצומן של המעילות הפוליטיות של פטרו פורושנקו. ב-8 באפריל פורסם אלבום הבכורה שלה, Pushka.‏ הוא כלל ארבע שירים שכבר פורסמו, ותשעה חדשים, כולל "Padlo", דואט עם אלינה פאש. באותו חודש הוכתרה על ידי מגזין ווג כ"כוכבת הפופ הבלתי-צפויה של אוקראינה".
באוגוסט 2019 הופיעה אליונה אליונה בפסטיבל סיגט (אנ') בבודפשט, בירת הונגריה. בדצמבר כתבה את "Vilna", שבוצע על ידי טינה קרול ויוליה סנינה ונכלל בפסקול של הסרט Viddana.‏ ב-7 בפברואר 2020 חתמה חוזה הקלטות בשלוחה הפולנית של חברת התקליטים דאף ג'אם. ב-15 בינואר 2021 זכתה בפרס הקהל בתחרות הכישרונות האירופאית מיוזיק מובס.
בפברואר 2023 הופיעה בישראל ביחד עם נטע ברזילי במועדון הבארבי בתל אביב.
בשנת 2021 הייתה חלק ממצבת השופטים של הקדם האוקראיני לאירוויזיון 2021. בשנת 2024 הוציאה עם ג'רי הייל דואט בשם "Teresa & Maria".‏ מאוחר יותר הוכרז כי הצמד עתיד להשתתף בקדם האוקראיני לאירוויזיון 2024. הוא נערך ב-4 בפברואר אותה השנה, בו ניצחו השתיים עם השיר "Teresa & Maria", ונבחרו לייצג את אוקראינה באירוע האירוויזיון השנה. השתיים התחרו בחצי הגמר הראשון של התחרות, שנערך ב-7 במאי, ממנו העפילו לשלב הגמר. ב-11 במאי ביצעו את שירן על בימת גמר אירוויזיון 2024. הן סיימו במקום השלישי עם 453 נקודות.
דיסקוגרפיה > מיני-אלבומים

2022: Dai Boh (ביחד עם ג'רי הייל)
דיסקוגרפיה > אלבומי אולפן

2019: Pushka
2019: V khati MA
2021: Galas
2021: Lava
אינגה ואנוש ארשאקיאן

| --- | --- |

 מקום הקמה:  ירוואן 
 תקופת הפעילות:  מ-2000
 סוגה:  מוזיקת עם ארמנית, פופ, פולק, Worldbeat
 כלי נגינה:  פסנתר, כינור
 שיתופי פעולה בולטים:  Geneology
 חברים
 Inga Arshakyan Anush Arshakyan 
 
אינגה ואנוש ארשאקיאן (בארמנית: Ինգա և Անուշ Արշակյաններ), הידועות כהאחיות ארשאקיאן (בארמנית: Արշակյան քույրեր), הן צמד זמרות עם ארמניות. האחיות ייצגו את ארמניה באירוויזיון 2009, והגיעו למקום העשירי בגמר.
תחילת דרכן

אנוש נולדה ב-24 בדצמבר 1980 בירוואן. היא סיימה את לימודיה בבית הספר למויקה אסלאמזאיאן, בפסנתר. ב-1994, היא הגיעה למקום ראשון, וזכתה בפרס הקהל בתחרות זמר "קולות מהדהדים" שהתקיימה באומסק. באותה תקופה היא החלה לפתח קריירה בתור כותבת/מלחינה. היא המשיכה את הכשרתה המוזיקלית באקדמיה למוזיקה א. באבאג'ניאן. הופעת הבכורה שלה כזמרת הייתה ב-1999, כסולנית יחד עם התזמורת הפילהרמונית הלאומית של ארמניה ומקהלתה. מ-2001 עד 2005, היא למדה בקונסרבטוריון הלאומי בירוואן וסיימה שם עם תואר בג'אז ווקאלי.
אינגה נולדה ב-18 במרץ 1982, בירוואן. היא גם למדה באותם בתי הספר, וסיימה בשנת 1997, בלימודי כינור. במקביל ללימודיה, היא ניגנה באנסמבל הכינורות ב. ג. אכמיאן. היא תיירה עם ההרכב ברחבי ארמניה. בשנת 1998, אינגה הצטרפה אל אחותה, והשתיים הרחיבו את הרפרטואר שלהן, לשירי עם ארמנים בדואטים, וכן אריות אופרטיות, בהן הכינור משחק תפקיד מרכזי. גם בלימודיה המתקדמים הלכה בעקבות אחותה ואחרי הכשרה נוספת בכלי מיתר, למדה בקונסרבטוריון בירוואן ג'אז ווקאלי, וסיימה את לימודיה בשנת 2005.